U-I-97/96
Natisni
Opravilna št.:
U-I-97/96
Datum odločitve:
18. 2. 1999
Objavljeno:
OdlUS VIII, 40
ECLI:
ECLI:SI:USRS:1999:U.I.97.96
Akt:
Akt Župana Občine Ormož o razpisu volitev v svete krajevnih skupnosti na območju Občine Ormož (Uradni vestnik občin Ormož in Ptuj, št. 6/96)
Izrek:
Postopek za oceno ustavnosti in zakonitosti akta Župana Občine Ormož o razpisu volitev v svete krajevnih skupnosti na območju Občine Ormož se ustavi.
Evidenčni stavek:
Ustavno sodišče je postopek ustavilo, ker niso izpolnjene predpostavke 47. člena Zakona o Ustavnem sodišču za presojo predpisa, ki je med postopkom prenehal veljati.
Geslo:
Volitve, akt o razpisu volitev.
Nepristojnost Ustavnega sodišča za oceno akta, ki je prenehal veljati med postopkom.
Pravna podlaga:
Zakon o lokalnih volitvah (ZLV), 96. do 102., 109. do 114. čl.
Zakon o Ustavnem sodišču (ZUstS), 43., 47. čl.
Opomba:
V obrazložitvi svoje odločitve se Ustavno sodišče sklicuje na svoje zadeve št. U-I-403/98 z dne 19. 11. 1998, št. U-I-201/96 z dne 14. 6. 1996 (OdlUS V,99), št. U-I-269/96 z dne 7. 11. 1996 (OdlUS V,146), št. U-I-286/97 z dne 11. 12. 1997 (OdlUS VI,169). K obravnavani zadevi sta bile s sklepom Ustavnega sodišča z dne 18. 2. 1999 pridruženi zadevi št. U-I-98/96 in št. U-I-99/96 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Občinski odbor Socialdemokratske stranke Ormož
Datum vloge:
5. 4. 1996
Vrsta odločitve:
sklep
Vrsta rešitve:
ustavitev
Dokument:
US19329
Dokument v PDF obliki:
U-I-97-96.pdf
119 KB
Prenesite datoteko
U-I-97/96
18. 2. 1999
S K L E P
Ustavno sodišče je v postopku za preizkus pobude Občinskega odbora Socialdemokratske stranke Ormož, Občinskega odbora Zelenih Slovenije Ormož in Podružnice Slovenske ljudske stranke Ormož na seji dne 18. februarja 1999
s k l e n i l o :
Postopek za oceno ustavnosti in zakonitosti akta Župana Občine Ormož o razpisu volitev v svete krajevnih skupnosti na območju Občine Ormož (Uradni vestnik občin Ormož in Ptuj, št. 6/96) se ustavi.
O b r a z l o ž i t e v
1. Pobudniki predlagajo, da Ustavno sodišče razveljavi razpis volitev v svete krajevnih skupnosti na območju Občine Ormož.
Menijo, da je bil z aktom o razpisu volitev v krajevne skupnosti kršen 26. člen Zakona o lokalnih volitvah (Uradni list RS, št. 72/93, 7/94, 33/94 in 70/95 - v nadaljevanju: ZLV), ker ni bil objavljen v Uradnem listu Republike Slovenije, ampak le v občinskem glasilu - Uradnem vestniku občin Ormož in Ptuj. Zaradi lokalne objave razpisa naj bi z volitvami ne bili seznanjeni vsi volilci. S tem naj bi bil kršen 43. člena Ustave, ki določa, da ima vsak državljan pravico voliti in biti voljen. Pobudniki navajajo tudi določene nepravilnosti v postopku kandidiranja, zaradi katerih naj bi bili v določenih krajevnih skupnosti kandidati za svete krajevnih skupnosti le predstavniki ene stranke.
2. Na podlagi 111. člena ZLV in 41. člena Statuta Občine Ormož (Uradni vestnik občin Ormož in Ptuj, št. 12/95) je Župan Občine Ormož razpisal volitve v svete krajevnih skupnosti v Občini Ormož. Da je akt o razpisu volitev predpis, je Ustavno sodišče odločilo s sklepom št. U-I-403/98 z dne 19. 11. 1998. V navedenem sklepu je Ustavno sodišče zavzelo stališče, da je akt predsednika Državnega zbora o razpisu rednih volitev v občinske svete in rednih volitev županov (Uradni list RS, št. 64/98) predpis, ker je po vsebini enak aktom o razpisu referenduma. V več odločitvah Ustavnega sodišča pa je bilo že zavzeto stališče, da je akt o razpisu referenduma predpis in da je Ustavno sodišče pristojno za presojo, ali je v skladu z Ustavo in z zakonom (npr. odločbe št. U-I-201/96 z dne 14. 6. 1996 - OdlUS V, 99, št. U-I-269/96 z dne 7. 11. 1996 - OdlUS V, 146, št. U-I-286/97 z dne 11. 12. 1997 - OdlUS VI, 169).
3. Z izpodbijanim aktom je bilo določeno, da se volitve v svete krajevnih skupnosti na območju Občine Ormož opravijo v nedeljo dne 21. 2. 1996. Volitve na podlagi izpodbijanega akta so bile že opravljene. Poročila o izidu glasovanja posameznih krajevnih volilnih komisij so bila objavljena v Uradnem vestniku občin Ormož in Ptuj št. 14/96 z dne 30. 4. 1996. Sveti krajevnih skupnosti so se po potrditvi mandatov izvoljenih članov konstituirali. S tem so bile volitve v krajevne skupnosti v letu 1996 opravljene - izpodbijani akt je bil izvršen - in je tako tudi prenehal veljati.
4. Ustavno sodišče je pristojno za oceno ustavnosti in zakonitosti veljavnih predpisov. Po določbi 47. člena Zakona o Ustavnem sodišču (Uradni list RS, št. 15/94 - v nadaljevanju: ZUstS)
Ustavno sodišče lahko ugotovi, da izpodbijani predpis, ki je med postopkom prenehal veljati, ni bil v skladu z Ustavo in z zakonom, vendar le, če meni, da bi bilo potrebno odpraviti v pobudi zatrjevane posledice neustavnosti oziroma nezakonitosti.
Pobudniki niso z ničemer izkazali, da je v pobudi zatrjevana nezakonitost (objava razpisa volitev v občinskem glasilu) dejansko povzročila posledice, ki jih zatrjujejo. ZLV v členih 109 do 114 posebej ureja volitve v svete krajevnih, vaških in četrtnih skupnosti, glede drugih vprašanj pa določa, da se smiselno uporabljajo določbe ZLV o volitvah v občinske svete (114. člen). Zato veljajo določbe ZLV o varstvu volilne pravice tudi za volitve v svete krajevnih, vaških in četrtnih skupnosti (96. do 102. člen). Pobudniki so imeli torej v času volitev na razpolago vsa pravna sredstva, s katerimi se varuje volilna pravica in zakonitost volilnega postopka pri lokalnih volitvah in s katerimi bi lahko odpravili morebitne nezakonitosti in nepravilnosti, ki jih navajajo v pobudi. Ker torej niso izpolnjene predpostavke 47. člena ZUstS za presojo predpisa, ki je med postopkom prenehal veljati, je Ustavno sodišče postopek ustavilo.
5. Ustavno sodišče je ta sklep sprejelo na podlagi 47. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč - Korošec, Alojz Janko, Milojka Modrijan, dr. Mirjam Škrk. dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
Franc Testen